Я зэфIэкIхэр ягъэлъагъуэ
Сабий творчествэмкIэ республикэ унэм Коротковэ Наталье художественнэ гимнастикэм щыхуигъасэ сабийхэмрэ ныбжьыщIэхэмрэ я зэфIэкIхэр ягъэлъэгъуащ.
Наталье гъэсэни 120-рэ иIэщ, илъэсиплIым щыщIэдзауэ илъэс пщыкIуий я ныбжьу. Абыхэм я Iэпкълъэпкъыр зэрылантIэм, я бгыр зэрыпсыгъуэм емыхъуэпсэн пщащэ къэбгъуэтынкъым. ЦIыкIухэм я закъуэуи гупуи художественнэ гимнастикэм щаIэ зэфIэкIхэр ягъэлъэгъуащ, лентI зэмыфэгъухэр, уэрдыхъухэр, топхэр, кIапсэхэр яIыгъыу. Дэтхэнэми и утыку итыкIэм удихьэхырт, я Iэпкълъэпкъыр зэрыжыIэщIэр бгъэщIагъуэу.
IуэхущIапIэр зэрыгушхуэ, зэпеуэ зэхуэмыдэхэм ехъулIэныгъэхэр къыщызыхьа хъыджэбз нэхъыжьхэм ящыщу утыку къихьахэм я цIэ къиIуапхъэщ. Апхуэдэхэщ Битокъу Алинэ, Пельц Алинэ, Мокъуэ Дисанэ, Бабаевэ Алинэ, Нэгъуей Эльмирэ, Коротковэ Елизаветэ, Бабьевэ Валерие сымэ.
Зэхыхьэм хэтащ IуэхущIапIэм и унафэщIым егъэджэныгъэ-гъэсэныгъэ IуэхухэмкIэ и къуэдзэ Чэлимэт Натальерэ спорт, узыншагъэр егъэфIэкIуэн IуэхухэмкIэ къудамэм и унафэщI Къэгъэзэж Заремэрэ.
ЗэIущIэм зыкърагъэхьэлIащ художественнэ гимнастикэм дихьэххэм, зыкъэзыгъэлъагъуэхэм я Iыхьлыхэмрэ благъэхэмрэ.
ТЕКIУЖЬ Заретэ.
